‘Suid-Afrika voor keuse van armoede of groei’Argieffoto (Pixabay) Die onnadenkende emosie wat oorhand gekry het oor die standpunt dat grond sonder vergoeding onteien moet word tydens die ANC se beraad behoort elke verantwoordelike landsburger tot onrus te stem. Só sê Louis Meintjes, president van TLU SA. “Dit is duidelik dat grond gebruik gaan word as geelwortel om die kiesers te probeer teruglok na die ANC nadat hulle opmerklik die sinkende skip begin verlaat het.” Meintjies het gesê die groeiende armoede en werkloosheid wat Suid-Afrika reeds in ŉ wurggreep gevange hou het die potensiaal om die land totaal te destabiliseer. “Suid-Afrika se ekonomie moet na groei geneem word ten einde volhoubaar hierdie knelpunt te kan takel. Indien die ANC dink dat die broodnodige beleggings sal volg indien hulle daarin gaan slaag om die grondwet sodanig te verander, openbaar dit net hulle gebrek aan insig oor hoe ŉ land se ekonomie funksioneer. Hierdie stap het duidelik nie die skuld van grondeienaars met die grond as sekuriteit in ag geneem nie.” Volgens Meintjies sal ŉ stap van onteiening sonder vergoeding die totale landbou-waardeketting vernietig. “Die ANC se eie erkenning dat 95% van alle grondoordragte sover deur die regering geloods uit produksie gaan, bring voedselsekerheid volledig na vore. TLU SA kan net op ŉ verantwoordelike wyse hulself verbind tot prosesse waar daar wel gekyk word na metodes om nuwe toetreders ten minste ŉ kans te gee tot sukses en nie te doen soos tans waar daar amper ŉ waarborg tot mislukking ingebou is nie.” Meintjies het gesê die sleutelwoord behoort die bou van vertroue te wees waarbinne kapitaal vas belê sal word. “Dit gaan nie voldoende gebeur nie en daar sal te laat agtergekom word dat die prys vir die grond te hoog is. Die konstruktiewe voorstelle oor grondeienaarskap en volhoubare produksie gebaseer op ekonomiese spelreëls deur die jare heen gemaak deur TLU SA is telkens eenkant toe geskuif. Die feit dat die regering traag is om titelaktes vir die nuwe toetreders te gee, bevestig dat private besitreg en vrye mark as basis vir ekonomiese groei nie deel van die ANC se beleid is nie.” Meintjes het opnuut ŉ beroep gedoen op alle grondeienaars om seker te maak dat onwettige betredings nie toegelaat moet word nie en dat daar daadwerklik opgetree moet word teen sodanige oortreders. “Daar sal van die regering verwag word om grondeienaars by te staan en te beskerm teen grondbesettings.”